Denne artikkelen omhandler kommunen.  For havstykket med dette navnet, se Hustadvika (havstykke).

**Hustadvika** er en kommune i Møre og Romsdal fylke som ble etablert 1. januar 2020 ved sammenslåing av kommunene Eide og Fræna. Kommunen grenser mot Molde i sør, Gjemnes i sørøst, Aukra i vest og over fjorden til Averøy i øst.

Navnet viser til at kommunen ligger ved havstykket Hustadvika.
Fjellet Stemshesten skilte de to kommunene fra hverandre, og ligger nå midt i kommunen.

Geografi
--------

Utenfor kysten av Hustadvika ligger havstykket med samme navn. I Hustadvika ligger det en rekke småøyer og skjær som strekker seg lang ut fra land. Store deler av kommunen består av myrlendt terreng. De største myrområdene finnes rundt Hustad, Bud og Vevang nord i kommunen. Det ligger også flere større myrområder mellom Sylte og Elnesvågen og innenfor Malmedalen. De østlige delene av Hustadvika består av berglendt terreng med topper på 600–1000 meter over havet. Kommunens høyeste fjell er Snøtinden (1026,5 moh), på grensen mot Gjemnes.

Bergrunnen i kommunen er av grunnfjellsalder, men er påvirket av den kaledonske fjellkjedefoldingen. Dette har gitt berggrunnen en strøkretning sørvest–nordvest, som for det meste består av forskjellige typer gneisbergarter. I fjellområdet nord for Fræneidet og langs Kornstadfjorden er det forekomst av kalkstein og marmor. Ved kysten nord for Hustadbukta er det et område med gabbro.

Samfunn
-------

Storseisundbrua på Atlanterhavsvegen på grensen mellom Hustadvika og Averøy.
Kommunesenteret Elnesvågen sett fra Heiane.
Eide kirke fra 1871.
De fleste innbyggerne i Hustadvika bor langs strendene ved kysten. Tettstedene Elnesvågen og Tornes ligger ved fjordmunningen og Sylte og Malme ligger innerst ved Malmefjorden. Tettstedet Eide ligger på østsiden av kommunen, ved Kornstadfjorden. Langs havstykket Hustadvika i nord er det også jevn bebyggelse, og her ligger tettstedet og det gamle fiskeværet og handelsstedet Bud. Kommunens største tettsted er kommunesenteret Elnesvågen med 2 625 innbyggere per 1. januar 2022.

### Samferdsel

Fylkesvei 64 mellom Åndalsnes, Molde og Kristiansund går gjennom kommunen, og passerer tettstedet Eide. Atlanterhavsvegen er en del av fylkesvei 64. Fylkesvei 529 går vestover mellom Malme og Aukra, fylkesvei 664 langs kysten fra Elnesvågen til Bud og fylkesvei 663 går gjennom indre deler av kommunen fra Moen til Hustad og Vevang i nord.

### Utdanning

Den videregående skolen Hustadvika videregående skole ligger i Elnesvågen. Den het tidligere Fræna videregående skole.

Det ligger tolv grunnskoler i Hustadvika kommune.

### Tettsteder i Hustadvika kommune

For tiden definerer Statistisk sentralbyrå syv tettsteder i Hustadvika kommune. Disse er sortert her etter folketall per 1. januar 2022.

* Elnesvågen, 2 625 innbyggere, 2,19 km²
* Eide, 1 433 innbyggere, 1,82 km²
* Bud, 801 innbyggere, 0,79 km²
* Tornes, 547 innbyggere, 0,45 km²
* Farstad, 235 innbyggere, 0,27 km²
* Malme, 513 innbyggere, 0,4 km²
* Sylte, 327 innbyggere, 0,23 km²

### Politikk

#### Kommunestyrevalget 2019

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Senterpartiet | 43,8 | +14,8 | 2 754 | +1 135 | 16 | +1 | 3 |
| Arbeiderpartiet | 19,5 | −4,4 | 1 226 | −107 | 7 | −6 | 2 |
| Høyre | 12,5 | −10,6 | 784 | −503 | 5 | −8 | 1 |
| Fremskrittspartiet | 10,0 | +3,3 | 632 | +257 | 4 | +1 | 1 |
| Kristelig Folkeparti | 4,2 | −4,1 | 267 | −197 | 2 | −2 | 1 |
| Sosialistisk Venstreparti | 3,3 | +1,1 | 209 | +85 | 1 | −2 | 1 |
| Venstre | 3,2 | −2,8 | 203 | −133 | 1 |  |  |
| Miljøpartiet De Grønne | 2,4 | +2,4 | 151 | +151 | 1 | +1 |  |
| Partiet De Kristne | 1,1 | +0,1 | 67 | +13 |  |  |  |
| Valgdeltakelse/Total | 62,4 % | 6 336 | 37 | 9 |
| **Ordfører:** Tove Henøen (Sp) | **Varaordfører:** Tom Grunde Malme (KrF) |
| Merknader: Kilde: valgresultat.no og Hustadvika kommune |

Historie
--------

Hustadvika kommune ble etablert den 1. januar 2020 gjennom sammenslåing av kommunene Eide og Fræna. Fræna var igjen et resultat av sammenslåing i 1964 av herredene/kommunene Bud, Fræna og Hustad. Eide fikk samtidig i 1964 overført til seg Vevang krets med 562 innbyggere fra daværende Kornstad kommune. Ved sammenslåingen i 2020 var innbyggertallet i Eide kommune ca 3 400 og i Fræna ca 10 900.

Kommunen har navnet etter havstykket Hustadvika.

Kultur
------

### Kommunevåpen

Kommunevåpenet for Hustadvika kommune har fått tittelen «Plogen og fisken» og representerer to viktige næringsveier for kommunen: jordbruk og fiske. Kommunevåpenet er gitt et enkelt og moderne uttrykk – og det er poeten Øystein Hauge og kunstneren Madlen Behrendt som har stått for idé og utforming av det heraldiske uttrykket for Hustadvika kommune.

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. ↑  «Endringer i kommunestrukturen». *Stortinget*. Besøkt 25. september 2017.
5. ↑  «Forskrift om sammenslåing av Eide kommune og Fræna kommune til Hustadvika kommune, Møre og Romsdal - Lovdata». *lovdata.no*. Besøkt 21. januar 2019.
6. ↑  «Høyeste fjelltopp i hver kommune». Kartverket. Besøkt 3. februar 2020.
7. 1 2  «Tettsteder. Folkemengde og areal, etter kommune.». Statistisk sentralbyrå. 14. desember 2022. Besøkt 21. desember 2022.
8. ↑  «Forskrift om sammenslåing av Bud, Hustad og Fræna kommuner, Møre og Romsdal». Lovdata. Besøkt 14. februar 2017.
9. ↑  «Arkivert kopi». Arkivert fra originalen 8. desember 2019. Besøkt 8. april 2019.

Eksterne lenker
---------------

* Offisielt nettsted Rediger på Wikidata

* (en) Hustadvika – kategori av bilder, video eller lyd på Commons Rediger på Wikidata
* (no) Hustadvika i Store norske leksikon

| * v
* d
* r
Møre og Romsdal |
| --- |
| Møre og Romsdal | Nordmøre | 
* Averøy
* Gjemnes
* Kristiansund
* Smøla
* Sunndal
* Surnadal
* Tingvoll
* Aure

 | Norges flagg |
| Nordmøre/Romsdal | 
* Hustadvika

 |
| Romsdal | 
* Aukra
* Molde
* Rauma
* Vestnes

 |
| Sunnmøre | 
* Fjord
* Giske
* Hareid
* Herøy
* Sande
* Stranda
* Sula
* Sykkylven
* Ulstein
* Vanylven
* Volda
* Ørsta
* Ålesund

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** GeoNames **·** Sentralt stedsnavnregister
 |